Na temelju članka 18. Zakona o proračunu (“Narodne novine” broj 144/21) i članka 15. Statuta Općine Tar-Vabriga-Torre-Abrega (“Službeni glasnik Općine Tar-Vabriga-Torre-Abrega” br. 3/2021-pročišćeni tekst) Općinsko vijeće Općine Tar-Vabriga-Torre-Abrega na sjednici održanoj dana 27.11.2024. godine donosi

### **ODLUKU**

### **o izvršavanju Proračuna**

**Općine Tar-Vabriga-Torre-Abrega za 2025. godinu**

#### **OPĆE ODREDBE**

**Članak 1.**

Ovom se Odlukom uređuju prihodi i primici te rashodi i izdaci Proračuna Općine Tar-Vabriga-Torre-Abrega za 2025. godinu (u daljnjem tekstu: Proračun) i njihovo ostvarivanje odnosno izvršavanje, opseg zaduživanja i jamstva Općine Tar-Vabriga-Torre-Abrega (u daljnjem tekstu: Općina), upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti načelnika u izvršavanju Proračuna te druga pitanja vezana uz izvršavanje Proračuna.

#### **STRUKTURA PRORAČUNA**

**Članak 2.**

 Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

 Opći dio Proračuna sadrži sažetak Računa prihoda i rashoda i Računa financiranja te Račun prihoda i rashoda i Račun financiranja.

 Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

 U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

 Ako ukupni prihodi i primici nisu jednaki ukupnim rashodima i izdacima, opći dio sadrži i preneseni višak ili preneseni manjak prihoda nad rashodima.

 Posebni dio proračuna sastoji se od plana rashoda i izdataka jedinice lokalne i područne (regionalne) samouprave i njihovih proračunskih korisnika iskazanih prema organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

 Obrazloženje općeg dijela proračuna sadrži obrazloženje prihoda i rashoda, primitaka i izdataka proračuna i prenesenog manjka odnosno viška proračuna.

Predstavničko tijelo donosi proračun na razini skupine ekonomske klasifikacije do kraja tekuće godine, u roku koji omogućuje primjenu proračuna počevši od 01. siječnja godine za koju se donosi proračun.

**III. PLANIRANJE, URAVNOTEŽENJE I PRERASPODJELA PRORAČUNA**

**Članak 3.**

 Proračunski korisnici dužni su dostaviti prijedloge financijskih planova Jedinstvenom upravnom odjelu sukladno rokovima propisanim uputom iz članka 26. Zakona o proračunu.

 Čelnik proračunskog korisnika obvezan je prije dostave prijedloga financijskog plana upravnom tijelu prijedlog financijskog plana uputiti upravljačkom tijelu na usvajanje.

 Upravljačko tijelo usvaja prijedlog financijskog plana koji sadrži plan za proračunsku godinu i projekcije za sljedeće dvije godine na razini skupine ekonomske klasifikacije.

 Proračunski korisnici dužni su donijeti financijske planove do kraja proračunske godine, a nadležnom upravnom tijelu dostaviti ih najkasnije do 15. siječnja iduće godine.

 Upravno tijelo obavezno je obavijestiti proračunske korisnike o odobrenim sredstvima u proračunu te upoznati proračunske korisnike sa ovom Odlukom.

 Ukoliko se u tijeku godine upravnom tijelu odobre dodatna sredstva, potrebno je pokrenuti postupak donošenja Izmjena i dopuna Proračuna. Dobivena namjenska sredstva smiju se koristiti i bez usklađenja plana do visine dobivenih sredstava. Po donošenju Izmjena i dopuna, navedeno je potrebno prikazati na odgovarajućim proračunskim klasifikacijama.

Upravno tijelo obavezno je obavijestiti proračunske korisnike o odobrenim sredstvima u proračunu u roku od 8 (osam) dana od dana donošenja te upoznati proračunske korisnike sa ovom Odlukom.

**Članak 4.**

Općinski načelnik može odobriti preraspodjelu rashoda i izdataka najviše do 5% na razini skupine ekonomske klasifikacije i to unutar izvora financiranja opći prihodi i primici i unutar izvora financiranja namjenski primici.

Iznimno od stavka 2. ovoga članka, preraspodjela sredstava unutar izvora financiranja opći prihodi i primici može se izvršiti najviše do 15% na razini skupine ekonomske klasifikacije koju donosi predstavničko tijelo ako se time osigurava povećanje sredstava učešća Općine planiranih u Proračunu za financiranje projekata koji se sufinanciraju iz sredstava Europske unije.

Iznimno od stavka 2. ovoga članka, sredstva učešća Općine planirana u Proračunu za financiranje projekata koji se sufinanciraju iz sredstava Europske unije iz izvora financiranja opći prihodi i primici te sredstva za financiranje projekata koja se refundiraju iz pomoći Europske unije mogu se preraspodjeljivati bez ograničenja unutar istog razdjela organizacijske klasifikacije i najviše do 15% između projekata različitih razdjela organizacijske klasifikacije.

Proračunska sredstva ne mogu se preraspodijeliti između Računa prihoda i rashoda i Računa financiranja.

O provedenim preraspodjelama Općinski načelnik izvještava Općinsko vijeće u polugodišnjem i godišnjem izvještaju o izvršenju proračuna.

**Članak 5.**

Ukoliko tijekom godine dođe do znatnijeg odstupanja ostvarivanja planiranih prihoda i primitaka, izvršavanja rashoda i izdataka Proračuna, predložit će se Izmjene i dopune Proračuna radi uravnoteženja odnosno preraspodjele sredstava.

Izmjenama i dopunama proračuna mijenja se isključivo plan za tekuću proračunsku godinu.

Izmjene i dopune proračuna sastoje se od plana za tekuću proračunsku godinu i sadrže opći i posebni dio te obrazloženje izmjena i dopuna proračuna.

**IV. IZVRŠAVANJE PRORAČUNA**

**Članak 6.**

Stvarna naplata prihoda nije ograničena procjenom prihoda u Proračunu.

Uplaćeni, a manje planirani namjenski prihodi i primici mogu se izvršavati iznad iznosa utvrđenim aktivnostima/projektima, a do iznosa uplaćenih sredstava.

Manje planirane pomoći i donacije mogu se izvršavati iznad iznosa utvrđenih u Proračunu i to do visine uplaćenih sredstava za aktivnosti/projekte za koje su sredstva namijenjena.

Rashodi za otplatu kamata po kreditima mogu se izvršavati i iznad planiranih iznosa, a temeljem dostavljene vjerodostojne dokumentacije kojom se dokazuje postojanje obveze.

Rashodi se priznaju na temelju nastanka poslovnog događaja u razdoblju na koje se odnose, neovisno o plaćanju.

Proračunska sredstva koristiti će se samo za namjene koje su određene Proračunom i to do visine utvrđene u njegovu Posebnom dijelu.

**Članak 7.**

Pogrešno ili više uplaćeni prihodi Proračuna, vraćaju se uplatiteljima na teret tih prihoda temeljem naloga ili Zaključka čelnika.

**Članak 8.**

Namjenski prihodi proračunskih korisnika i prihodi koje proračunski korisnici ostvare obavljanjem vlastite i ostale djelatnosti ne uplaćuju se u Proračun. Navedeni prihodi se planiraju u Proračunu kao i rashodi i izdaci koji se financiraju iz tih izvora. Proračunski korisnici izvještavaju o navedenim prihodima, primicima, rashodima i izdacima sukladno uputi koju će donijeti Jedinstveni upravni odjel. Ovi prihodi i rashodi sastavni su dio polugodišnjeg i godišnjeg izvještaja o izvršenju Proračuna.

**Članak 9.**

 Do uvođenja jedinstvenog računa za sva plaćanja proračunski korisnici zadržavaju svoje žiro račune te vrše plaćanja preko tih računa.

Proračunskim korisnicima se iz proračuna odobravaju sredstva iz izvora koji se ostvaruju u proračunu. Za ostale izvore financiranja prihodi se ne uplaćuju u proračun, niti se vrše isplate proračunskim korisnicima, već se ovi prihodi i rashodi u proračunu evidentiraju samo knjižno.

**Članak 10.**

Korisnici Proračuna dužni su postupak nabave roba i usluga te ustupanje radova obavljati sukladno Zakonu o javnoj nabavi.

**Članak 11.**

 Raspored sredstava za financiranje javnih potreba, odobrava se temeljem programa javnih potreba koje utvrđuje Općinsko vijeće. Programi javnih potreba donose se zajedno sa Proračunom.

 Sve isplate proračunskih sredstava koje se odnose na programe iz stavka 1.ovog članka, a planirane su u vidu donacija za provedbu programskih projekata, obavljat će se po zaključenom ugovoru sa korisnikom sredstava.

**Članak 12.**

Čelnik Općine i proračunskih korisnika odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u proračun i za izvršavanje svih rashoda i izdataka u skladu sa namjenama.

 Općinski načelnik je dužan primjenjivati fiskalna pravila Zakona o fiskalnoj odgovornosti (“Narodne novine” br. 111/18 i 83/23) i osigurati učinkovito i djelotvorno funkcioniranje sustava financijskog upravljanja i kontrola kao sustava nadzora i kontrole nad trošenjem proračunskih sredstava.

**Članak 13.**

 Hitni i nepredviđeni izdaci te izdaci za neplanirane ili nedovoljno planirane izdatke, koji se pojave tijekom proračunske godine, podmiruju se iz nepredviđenih rashoda do visine proračunske pričuve utvrđene godišnjim Proračunom, a koja za 2025. godinu iznosi 4.300,00 eura.

O korištenju proračunske pričuve odlučuje Općinski načelnik donošenjem zaključaka i o tome polugodišnje izvještava Općinsko vijeće putem polugodišnjeg i godišnjeg izvještaja o izvršenju Proračuna.

**Članak 14.**

Općinski načelnik može na zahtjev dužnika odgoditi plaćanje ili odobriti obročnu otplatu duga u skladu s Zakonskim i podzakonskim propisima, ukoliko bi se na taj način poboljšala dužnikova mogućnost otplate duga.

Općinski načelnik može u cijelosti ili djelomično otpisati potraživanja čija pojedinačna vrijednost ne prelazi 0,5% iznosa prihoda bez primitka ostvarenih u godini koja prethodi godini u kojoj se odlučuje o istom ukoliko bi troškovi postupka naplate potraživanja bili u nesrazmjeru s visinom potraživanja, odnosno ako su potraživanja nenaplativa ili zastarjela.

**Članak 15.**

Svaki rashod i izdatak Proračuna mora se temeljiti na vjerodostojnoj knjigovodstvenoj ispravi kojoj se dokazuje obveza plaćanja. Isplata se odobrava na temelju valjane knjigovodstvene isprave (račun, nalog za isplatu i dr.). Prilog knjigovodstvene isprave mora biti dokument/akt temeljem kojeg je obveza nastala (narudžbenica, ugovor, zaključak načelnika i dr.).

Nalogodavatelj za sve isplate na teret proračunskih sredstava je Općinski načelnik, iznimno pročelnik Jedinstvenog upravnog odjela.

Sredstva se stavljaju na raspolaganje isključivo na osnovi pisanog dokumenta iz kojeg je vidljivo:

* da je namjena odobrena u Proračunu,
* da je iznos stvorene obveze u visini odobrenog iznosa,
* da je obveza likvidirana od odgovorne osobe, odnosno osobe koja prati da je roba isporučena, a usluga ili radovi izvršeni,
* da je ovjerena od Općinskog načelnika ili po njemu ovlaštene osobe.

**Članak 16.**

Plaćanje predujma moguće je samo iznimno i na temelju prethodne suglasnosti Općinskog načelnika.

Iznimno, upravna tijela i proračunski korisnici mogu plaćati predujmom bez suglasnosti iz stavka 1. ovoga članka do iznosa od 2.654,00 eura, te u slijedećim slučajevima: a) predračuni za pretplate na časopise, odnosno kupovinu stručne literature, b) pretplata za elektroničku naplatu cestarine, c) plaćanje kotizacije za prisustvovanje seminarima, d) plaćanje smještaja na službenom putu, e) pretplate na godišnje softverske licence, f) obveze preuzete po ugovorima za projekte koji se sufinanciraju iz sredstava Europske unije, g) ponavljajuće automatske pretplate na mreži (webu).

**Članak 17.**

Postupak nabavke robe i usluga potrebno je obavljati sukladno odredbama Zakona o javnoj nabavi i drugim propisima koji reguliraju postupak nabave roba, usluga i radova.

**Članak 18.**

 Sredstva Proračuna osiguravaju se korisnicima koji su u Posebnom dijelu Proračuna određeni za nositelje sredstava po pojedinim programima.

 Korisnici smiju proračunska sredstva koristiti samo za namjene koje su određene Proračunom, i to do visine utvrđene u njegovom Posebnom dijelu.

 Korisnici koriste sredstva Proračuna sukladno svojem godišnjem financijskom planu i utvrđenom programu javnih potreba, a po dinamici ostvarenja prihoda Proračuna.

 Proračunski korisnici mogu preuzeti obveze na teret Proračuna tekuće godine samo za namjene i do visine utvrđene Proračunom ako su za to ispunjeni svi zakonom i drugim propisima utvrđeni uvjeti, uz prethodnu usklađenost s dinamikom ostvarenja prihoda Proračuna.

 Proračunski korisnici mogu preuzeti obveze po ugovorima koji zahtijevaju plaćanje u slijedećim godinama samo uz suglasnost nadležnog tijela.

**Članak 19.**

Slobodna novčana sredstva Proračuna Općine mogu se oročiti kod poslovne banke ili plasirati drugim pravnim osobama putem kratkoročnih pozajmica, pod uvjetom da to ne ometa redovito izvršavanje proračunskih izdataka, poštujući načela sigurnosti i likvidnosti.

Pozajmice se mogu odobriti uz kamatu koja ne može biti manja od eskontne stope.

Ovlašćuje se Općinski načelnik za sklapanje i potpisivanje ugovora za namjene iz prethodnog stavka.

**Članak 20.**

Trgovačka društva u vlasništvu odnosno suvlasništvu Općine dužna su Općinskom vijeću podnijeti financijska izvješća u roku od najkasnije 9 mjeseci nakon isteka poslovne godine.

Proračunski korisnik Dječji vrtić "Morski konjić" - Scuola materna "Cavalluccio marino" dužan je podnijeti Općinskom vijeću financijska izvješća te izvješća o radu u roku od najkasnije 9 mjeseci nakon isteka poslovne godine.

**Članak 21.**

 Jedinstveni upravni odjel izrađuje i dostavlja Općinskom načelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.

 Općinski načelnik podnosi polugodišnji i godišnji izvještaj o izvršenju Proračuna Općinskom vijeću u rokovima propisanim Zakonom o proračunu.

**Članak 22.**

Za izvršavanje i planiranje Proračuna u cjelini odgovoran je Općinski načelnik. Iznimno od st.1. ovog članka za ostvarivanje vlastitih i namjenskih prihoda i primitaka korisnika koji se u Proračunu evidentiraju knjižno kao i za njihovo trošenje, odgovorni su čelnici proračunskih korisnika.

**V. ZADUŽIVANJE I DAVANJE JAMSTAVA**

**Članak 23.**

 Općina se može dugoročno zadužiti samo za investiciju koja se financira iz proračuna, a koju potvrdi predstavničko tijelo uz prethodnu suglasnost Vlade.

 Ugovor o zaduživanju sklapa Općinski načelnik na osnovi donesenog proračuna uz suglasnost Vlade.

**Članak 24.**

Pravna osoba u većinskom izravnom ili neizravnom vlasništvu Općine čiji je osnivač Općina može se dugoročno zadužiti samo za investiciju uz suglasnost i jamstvo Općinskog vijeća, sukladno važećim propisima.

Općinsko vijeće može dati jamstvo za ispunjenje obveza pravnoj osobi iz stavka 1. ovog članka sukladno važećim propisima. Dana jamstva uključuju se u opseg zaduženja Općine.

**Članak 25.**

Stanje zaduženja Općine je 2.750.000,00 eura, a očekivani iznos ukupnog duga na kraju proračunske godine s osnova zaduživanja i danih jamstava iznosi 2.350.000,00 eura.

**VI. NADZOR**

**Članak 26.**

 Jedinstveni upravni odjel Općine ima pravo nadzora nad financijskim, materijalnim i računovodstvenim poslovanjem korisnika te nad zakonitošću i svrsishodnom uporabom proračunskih sredstava.

Svi korisnici proračuna obvezni su dati Jedinstvenom upravnom odjelu Općine sve potrebne podatke, isprave i izvješća koja se od njih zatraže.

Ukoliko se prilikom vršenja proračunskog nadzora utvrdi da su sredstva upotrijebljena protivno Proračunu, zakonskim i podzakonskim propisima, izvijestiti će se Općinski načelnik i poduzeti mjere da se nadoknade tako utrošena sredstva ili će se privremeno obustaviti isplata sredstava na stavki s kojih su sredstva bila nenamjenski trošena.

**VI. PRIJELAZNE I ZAVRŠNE ODREDBE**

**Članak 27.**

 Ova Odluka stupa na snagu osmog dana nakon objave u “Službenom glasniku Općine Tar-Vabriga-Torre-Abrega”, a primjenjuje se od 01. siječnja 2025. godine.

KLASA: 400-01/24-01/5

URBROJ: 2163-36-03/01-24-3

Tar-Torre, 27.11.2024. godine

 PREDSJEDNIK OPĆINSKOG VIJEĆA OPĆINE TAR-VABRIGA-TORRE-ABREGA

 Mladen Vojinović